+-----------------------------------------------------------------------+
| ส่วนที่ 2                                                                |
|                                                                       |
| บริษัทผู้ออกหลักทรัพย์                                                       |
+-----------------------------------------------------------------------+

ชื่อบริษัท : บริษัท ไทยนามพลาสติกส์ จำกัด (มหาชน)

Thai Nam Plastic Public Company Limited

ชื่อย่อหลักทรัพย์ : TNPC

เลขทะเบียนบริษัทฯ : 0107537000769

ที่อยู่เลขที่ : 40 หมู่ที่ 7 ถนนเพชรเกษม กิโลเมตร 23 ตำบลอ้อมน้อย

  อำเภอกระทุ่มแบน จังหวัดสมุทรสาคร 74130

โทรศัพท์ : (66 2) 810 3000, 420 9968-74

โทรสาร : (66 2) 810 3933, 420 1827, 420 9967

web site : www.thainam.com

e-mail : sales@thainam.com, custserv@thainam.com

ปัจจัยความเสี่ยง

บริษัทฯ มีนโยบายการบริหารความเสี่ยงและกำหนดมาตรการในการป้องกันความเสี่ยงในเรื่องต่างๆ
อย่างมีประสิทธิภาพและเหมาะสมสอดคล้องกับภาวะเศรษฐกิจที่อาจส่งผลกระทบต่อการดำเนินงานของบริษัทฯ
ซึ่งพิจารณาในแต่ละด้านที่สำคัญได้ดังนี้ :-

ด้านการผลิต

ปัจจัยความเสี่ยงด้านการผลิตของบริษัทฯ ประกอบด้วยความผันผวนของราคาวัตถุดิบ
โดยที่วัตถุดิบส่วนใหญ่ของบริษัทฯ กว่าร้อยละ 60
เป็นผลิตภัณฑ์ที่เกี่ยวข้องกับผลิตภัณฑ์ในกลุ่มอุตสาหกรรมปิโตรเคมี อาทิ ผงพลาสติก (PVC
compound และ Paste Resin) ซึ่งมีราคาผันผวนไปตามราคาน้ำมันในตลาดโลก
จึงถือเป็นความเสี่ยงอย่างหนึ่งในด้านการผลิตโดยเฉพาะต้นทุนการผลิต

บริษัทฯ บริหารและจัดการความเสี่ยงดังกล่าวด้วยการติดตามภาวะราคาวัตถุดิบ และบริหารจัดการ
สต๊อคอย่างเหมาะสม ประกอบกับการผลิตของบริษัทฯ เป็นไปตามคำสั่งซื้อของลูกค้าเป็นส่วนใหญ่
การกำหนดราคาขายจะมาจากปัจจัยที่สะท้อนถึงต้นทุนของวัตถุดิบ
รวมทั้งการทบทวนราคาสินค้ากับลูกค้าเมื่อมีการเปลี่ยนแปลงราคาวัตถุดิบอย่างมีนัยสำคัญ
ทำให้ปัจจัยด้านความผันผวนของราคาวัตถุดิบส่งผลกระทบต่อบริษัทฯ ไม่มากนัก

การเข้าสู่ตลาดของผู้ผลิตรายใหม่
เนื่องจากการลงทุนในอุตสาหกรรมการผลิตหนังเทียมและพลาสติกผืนเป็นการลงทุนที่ใช้เงินลงทุนค่อนข้างสูงและการทำตลาดค่อนข้างยากเนื่องจากมีผู้ประกอบการเดิมครองตลาดอยู่
ยกเว้นกรณีการเข้าสู่ตลาดของรายใหม่ที่เกิดจากการย้ายฐานการผลิต หรือการร่วมลงทุนระหว่าง
ผู้ประกอบการรายใหญ่ในต่างประเทศ

บริษัทฯ ได้ตระหนักถึงปัจจัยเสี่ยงดังกล่าว และบริหารจัดการด้วยการรักษามาตรฐานการผลิต
ปรับปรุงประสิทธิภาพการผลิต
รวมทั้งการรักษาฐานการตลาดลูกค้าด้วยการให้บริการและสร้างความสัมพันธ์ที่ดีที่มีมายาวนาน
การประสานงานและการร่วมแก้ไขปัญหากับลูกค้า
ตลอดจนการพัฒนาผลิตภัณฑ์ร่วมกับลูกค้าทั้งลูกค้าเดิมและลูกค้าใหม่มาโดยตลอด ประกอบกับบริษัทฯ
ได้มีการขยายตลาดสู่ลูกค้าใหม่ทั้งในและต่างประเทศเพิ่มขึ้น บริษัทฯ
จึงมั่นใจว่าสามารถรับมือและบริหารความเสี่ยงด้านนี้ได้

ด้านการตลาด

ความเสี่ยงด้านการตลาดมี 2 ปัจจัยหลัก คือ
การแข่งขันของราคาสินค้าและผลิตภัณฑ์สินค้าทดแทนที่ลูกค้าสามารถเลือกใช้ผลิตภัณฑ์ประเภทอื่นทดแทนกันได้
การแข่งขันด้านราคาสินค้าถือเป็นกลยุทธ์ทางการตลาดพื้นฐานอย่างหนึ่งในการดำเนินธุรกิจของทุกวงการอุตสาหกรรม
โดยที่ภาวะการณ์แข่งขันจะรุนแรงมากน้อยเพียงใดก็ขึ้นอยู่กับลักษณะของตลาดผลิตภัณฑ์แต่ละประเภทหากผลิตภัณฑ์ใดมีลักษณะเข้าข่ายเป็น
สินค้าโภคภัณฑ์ (Commodity Product) ที่ไม่ค่อยมีความแตกต่างของตัวสินค้า
และมีผู้ผลิตหลายรายใน อุตสาหกรรมที่ไม่มีความแตกต่างกัน
หรือเป็นสินค้าหรือบริการที่มีสินค้าทดแทนมากมาย ก็จะมีการแข่งขันสูงในด้านราคา

บริษัทฯ บริหารและจัดการความเสี่ยงนี้ด้วยการกำหนดนโยบายในการพัฒนาผลิตภัณฑ์ของบริษัทฯ
ให้หลีกหนีจากการผลิตสินค้าที่เข้าข่ายเป็นสินค้าโภคภัณฑ์ไปสู่การผลิตสินค้าที่มีคุณภาพและมีมูลค่าเพิ่มสูงโดยเน้นการสร้างตลาดเฉพาะ
(niche market) ที่สามารถตอบสนองความต้องการของลูกค้ากลุ่มเป้าหมายและมีคู่แข่งน้อยราย
เพื่อขจัดปัญหาการแข่งขันในด้านราคาสินค้า
แต่จะเป็นการแข่งขันด้านคุณภาพและการให้บริการเป็นสำคัญ

ความเสี่ยงด้านสินค้าทดแทนในกลุ่มสินค้าของบริษัทฯ
ประเภทผลิตภัณฑ์หนังเทียมสำหรับอุตสาห-กรรมยานยนต์และเฟอร์นิเจอร์ ก็จะมีผลิตภัณฑ์ทางเลือก
ได้แก่ ผ้า และหนังแท้เป็นกลุ่มสินค้าที่สามารถใช้ทดแทนกันได้
ซึ่งขึ้นอยู่กับวัตถุประสงค์และความต้องการของผู้ที่จะนำไปใช้งาน
โดยมีปัจจัยในด้านราคาและคุณสมบัติทางกายภาพเป็นตัวกำหนด
โดยผลิตภัณฑ์ประเภทผ้าจะมีคุณสมบัติทางกายภาพที่สามารถออกแบบให้มีการถักทอลวดลายที่หลากหลายและมีราคาที่ถูกกว่าผลิตภัณฑ์ประเภทอื่น
แต่ความทนทานด้อยกว่าและการดูแลรักษาค่อนข้างยาก
ส่วนผลิตภัณฑ์หนังแท้จะมีราคาสูงและการดูแลรักษายากกว่า
ในขณะที่ผลิตภัณฑ์หนังเทียมสามารถพัฒนารูปแบบ
และคุณสมบัติจนให้ความรู้สึกใกล้เคียงกับผลิตภัณฑ์หนังแท้ แต่มีความ
ทนทานรวมทั้งการดูแลรักษาที่ง่ายกว่า โดยมีราคาอยู่ระหว่างผลิตภัณฑ์ผ้าและหนังเทียม
ซึ่งจากคุณสมบัติ
ดังกล่าวทำให้ความเสี่ยงในด้านการแข่งขันของสินค้าทดแทนมีไม่มากและสามารถบริหารจัดการได้

ด้านการเงิน

-   สินเชื่อเพื่อการค้า

บริษัทฯ มีการให้เครดิตทางการค้าแก่ลูกค้าของบริษัทฯ
โดยมีหลักเกณฑ์และขั้นตอนการพิจารณาการให้เครดิตแก่ลูกค้าของบริษัทฯ เป็นรายๆ ไป
ซึ่งโดยปกติเทอมการค้าจะอยู่ที่ 60 วัน
เมื่อเปรียบเทียบกับระยะเวลาเฉลี่ยของการเก็บหนี้ของบริษัทฯ ในรอบปี 2554 จะอยู่ที่ 58.2 วัน
ขณะที่บริษัทฯ ได้รับเครดิตจากเจ้าหนี้การค้าของบริษัทฯ โดยเฉลี่ยอยู่ระหว่าง 60 - 90 วัน
ซึ่งในรอบปี 2554 บริษัทฯ มีระยะเวลาการจ่ายชำระหนี้

การค้าเฉลี่ยอยู่ที่ 92.3 วัน เกินกว่าเครดิตที่ได้รับเล็กน้อย
โดยเครดิตการค้าในส่วนที่เกินนั้นเป็นในส่วนของ เจ้าหนี้การค้ารายใหญ่ ซึ่งบริษัทฯ
ได้ขอความสนับสนุนในการขยายเครดิตเพิ่มเติมจากเงื่อนไขปกติ
เนื่องจากปัจจัยผลกระทบวิกฤตสึนามิที่ญี่ปุ่นและวิกฤติน้ำท่วมครั้งใหญ่ที่ส่งผลกระทบต่อยอดขายและความเสียหายต่อวัตถุดิบและสินค้าคงคลังที่สำนักงานใหญ่ของบริษัทฯ
จึงทำให้ความสามารถในการชำระหนี้ทางการค้าลดลง อย่างไรก็ตาม บริษัทฯ
ได้ดำเนินการแก้ไขปัญหาดังกล่าวร่วมกับเจ้าหนี้การค้าซึ่งได้รับการสนับสนุนด้วยดีเพื่อให้กลับเข้าสู่เกณฑ์ปกติต่อไป

-   ด้านความสามารถของในการจ่ายชำระหนี้ของบริษัทย่อยให้แก่บริษัทฯ

ปัจจุบันบริษัทฯ มีรายการเงินให้กู้ยืมระยะสั้นแก่บริษัทย่อยเป็นจำนวน 244.6 ล้านบาท ลดลงจาก
281.4 ล้านบาทของปี 2553 ซึ่งถือว่ายังคงอยู่ในระดับสูง
ส่งผลให้บริษัทย่อยยังไม่มีความสามารถเพียงพอต่อการชำระหนี้ให้แก่บริษัทฯ แต่อย่างไรก็ตามบริษัทฯ
มิได้นิ่งนอนใจและเร่งแก้ไขปัญหาดังกล่าวด้วยการปรับปรุงโครงสร้างการบริหารและการผลิตเพื่อลดต้นทุนการผลิต
การเพิ่มยอดขาย
รวมทั้งการลดภาระสินทรัพย์ถาวรที่ไม่ก่อให้เกิดรายได้เพื่อให้การบริหารกิจการมีความคล่องตัวยิ่งขึ้น
ส่งผลให้การดำเนินงานบริษัทย่อยมีแนวโน้มดีขึ้นอย่างต่อเนื่องพร้อมกับมีความสามารถในการชำระหนี้คืนให้แก่บริษัทฯ
ต่อไป

-   ด้านอัตราแลกเปลี่ยน

บริษัทฯ มีสัดส่วนการจำหน่ายสินค้า และการสั่งซื้อวัตถุดิบจากต่างประเทศในสัดส่วนไม่สูงมากนัก
อย่างไรก็ตามบริษัทฯ ได้กำหนดแนวทางในการลดความเสี่ยงจากอัตราแลกเปลี่ยนดังกล่าว
โดยจะกำหนดสกุลเงินตราต่างประเทศหลักๆ ในการทำธุรกรรมทางการค้าและการลงทุน เช่น
สกุลเงินดอลล่าห์สหรัฐฯ เป็นต้น ประกอบกับบริษัทฯ
มีนโยบายในการป้องกันความเสี่ยงจากอัตราแลกเปลี่ยนโดยการใช้เครื่องมือทางการเงินที่เหมาะสม
อาทิ การทำสัญญาซื้อขายเงินตราต่างประเทศล่วงหน้าตามกำหนดระยะเวลาในการชำระหนี้
ทำให้บริษัทฯ
สามารถบริหารความเสี่ยงจากความผันผวนของอัตราแลกเปลี่ยนเงินตราได้ในระดับหนึ่ง

-   ด้านผลกระทบจากภาวะเศรษฐกิจ

บริษัทฯ ได้รับผลกระทบจากภาวะเศรษฐกิจที่ชะลอตัว
ทั้งจากเหตุการณ์ภัยพิบัติสึนามิที่ญี่ปุ่นเมื่อเดือนมีนาคม 2554
ซึ่งส่งผลกระทบต่อภาคอุตสาหกรรมโดยเฉพาะกลุ่มอุตสาหกรรมยานยนต์
และชิ้นส่วนยานยนต์ที่ต้องชะลอตัวลงจากปัญหาการไม่สามารถนำเข้าชิ้นส่วนบางรายการจากประเทศญี่ปุ่นแม้จะเป็นช่วงเวลาสั้นแต่ก็ส่งกระทบต่อผลยอดขายของบริษัทฯ
ในช่วงหนึ่ง และจากเหตุการณ์ภัยพิบัติจากอุทกภัยครั้งใหญ่ในประเทศในช่วงปลายปี 2554
ซึ่งส่งผลกระทบต่อภาวะเศรษฐกิจในประเทศให้ชะลอตัวลงสูงสุดเป็นประวัติการณ์ทั้งภาคการผลิตอุตสาหกรรมการเกษตร
การส่งออก การบริโภค และการลงทุนภาคเอกชน เป็นผลให้ยอดขายของบริษัทฯ
และเกิดความเสียหายแก่ทรัพย์สินบางส่วนของสำนักงานใหญ่ซึ่งตั้งอยู่ที่ตำบลอ้อมน้อย
รวมทั้งสินค้าคงคลังซึ่งมีมูลค่าความเสียหายรวมกว่า 90 ล้านบาท จากเหตุการณ์ในครั้งนี้ด้วย

อย่างไรก็ตามความเสี่ยงจากผลกระทบของภาวะเศรษฐกิจที่ชะลอตัวนั้นเป็นปัจจัยภายนอกที่ไม่สามารถควบคุมได้
บริษัทฯ
ได้ให้ความสำคัญต่อนโยบายในการลดความเสี่ยงที่อาจจะเกิดขึ้นจากปัจจัยดังกล่าวด้วยการให้ความสำคัญต่อการติดตามและประเมินถึงภาวะความเสี่ยงที่อาจเกิดขึ้นรวมถึงมีการวางแผนและมาตรการป้องกันปัญหาที่อาจจะเกิดขึ้นซ้ำอีกในอนาคตเพื่อลดความเสียหายที่จะเกิดขึ้นต่อธุรกิจของบริษัทฯ